Man in hof oor 500 aanklagte van bedrogArgieffoto Sean Westcott (29) het Dinsdag vlugtig in die Vryheid-landdroshof in KwaZulu-Natal verskyn op aanklag van 500 aanklagte van bedrog. Westcott is Saterdag in hegtenis geneem deur die Valke se eenheid wat ernstige handelsmisdade ondersoek. “Westcott word daarvan beskuldig dat hy sedert April 2017 onwettige ondernemings bedryf het om lede van die publiek by te staan met beweerde onopgeëiste voordele van die departement van arbeid en vorige werkgewers teen ŉ administrasiefooi van R1 000 per eiser,” het kapt. Simphiwe Mhlongo, woordvoerder van die Valke, gesê. “Hy het tot dusver na bewering meer as R10 miljoen van die slagoffers, hoofsaaklik van Ulundi en Nongoma, bekom. Ná ŉ reeks klagtes is ŉ saak van bedrog in 2018 by die Vryheid-polisiestasie aanhangig gemaak en daarna na die Valke verwys.” Die Valke het Westcott se sakepersele in Junie 2018 deursoek en daar is beslag gelê op dokumentêre en elektroniese bewyse vir verdere ondersoek. “Westcott het na bewering met sy beweerde misdrywe voortgegaan ná die beslaglegging.” Westcott staan tereg op meer as 500 aanklagte van bedrog, geldwassery en oortreding van die bankwet. Hy moet op 26 Februarie 2019 weer in die hof verskyn vir ŉ formele aansoek om borgtog. Hy bly in aanhouding.